# SPOROČILO ZA JAVNOST

# **Izola zaokrožila še eno uspešno turistično leto**

**Izola – 14. januar 2022: Za destinacijo Izola je 2021 leto vzpodbudnih kazalnikov turističnega obiska, ki so ga krojile tudi mnoge novosti z naslova kulturne dediščine in kulinarike. Ribiško mestece je tako bogatejše za dve novi doživetji, oživljen carinski pomol in maketo, kjer lahko spoznate razvoj Izole iz otoka v polotok.**

## Približani mejniku rekordnega leta 2019


Po uradnih statističnih podatkih smo v Izoli v letu 2021 zabeležili **490.387 turističnih prenočitev, kar predstavlja 19 % več v primerjavi s preteklim letom** in 6 % manj kot leta 2019. Dobro petino vseh prenočitev so opravili tuji gosti, med katerimi je bilo največ Nemcev, Avstrijcev, Čehov, Madžarov in Italijanov.

Največji delež izolskih turistov predstavljajo tudi v letu 2021 slovenski gosti, ki so opravili 17 % več prenočitev kot lani in 34 % več kot leta 2019. Rast števila prenočitev s strani tujih gostov v primerjavi s preteklim letom znaša 28 %, vendar še vedno 42 % manj kot v letu 2019.

V letu 2021 pozitivno izstopa zelo visoka rast turističnega obiska v obdobju od junija do novembra, kjer smo bistveno presegli realizacijo iz preteklih let.

44% gostov se je odločilo za namestitev v hotelih, 31 % v apartmajih, 12 % v kampih, 13 % pa v preostalih nastanitvenih enotah.

Povprečna doba bivanja je v letu 2021 znašala 3,8 dni (domači gosti 4,0 dni, tuji gosti 3,1 dni).



V Izoli je registriranih okoli **430 ponudnikov** namestitvenih enot z največjo skupno zmogljivostjo **5.536 stalnih ležišč**. 34 % vseh ležišč se nahaja v apartmajih, 24 % v hotelih, 13 % v kampih, 11 % v marini, 6 % v mladinskih prenočiščih, 5 % v zasebni sobah, stanovanjih ali hišah in 7 % v ostalih nastanitvenih objektih.

## Doživetja, ki črpajo navdih iz zgodovine

Eden izmed ciljev predlani sprejete strategije razvoja izolskega turizma se osredotoča na kreiranje novih doživetij in na povečanje turističnega obiska izven glavne sezone. Cilj smo udejanjili z razvojem dveh novih doživetij, s katerimi udeležene popeljemo nazaj v čas na spoznavanje skrivnosti izolske zgodovine na inovativen način. Butično doživetje **Rimskih okusov pod zvezdami** se odvija na idilični lokaciji arheološkega parka Simonov zaliv, v duhu časa nekdanjega razkošnega življenja Rimljanov in ob romantičnem sončnem zahodu. Obiskovalci se prepustijo dramaturško zasnovani rimski kulisi, gostoljubju oskrbnika rimske vile (t.i. villicusu) in okusni, a tudi drzni rimski kulinariki. Vsi aktivni in radovedni pa so vabljeni, da se odpravijo na raziskovanje starega mestnega jedra in njegovih znamenitosti s skrivnim vodičem, ki jih nagovarja preko tablice in vodi skozi uganke in izzive. **Pozabljena izolska skrivnost** združuje elemente sobe pobega, razkriva ogromno drobcev kulturne dediščine, zgodb Izole in je kot nalašč za preživljanje aktivnega oddiha ali druženja s prijatelji na resnično zabaven način.

## Zgodba nekdanjega otoka je danes digitalna

V okviru projekta, ki je bil sofinanciran iz virov Ministrstva za gospodarski razvoj in tehnologijo in Evropskega sklada za regionalni razvoj, je bil poleg snovanja omenjenih doživetij, omogočen tudi razvoj **novih turističnih produktov**. Med obiskom **Izolane – hiše morja** lahko po novem, poleg mnogih zgodb o ribištvu in ribje predelovalni industriji, prisluhnete tudi pripovedi razvoja Izole iz otoka v polotok. Projekcija na maketi s privlačnimi avdiovizualnimi elementi obiskovalca popelje skozi glavna zgodovinska obdobja nekdanjega ribiškega mesta, tisti, ki želijo izvedeti več o njih, pa lahko Izolsko preteklost raziskujejo še naprej v spletni aplikaciji [**www.kanocal.si**](http://www.kanocal.si). V aplikaciji, tako kot na YouTube kanalu Visit Izola, sta na ogled tudi **poskus rekonstrukcije rimske vile** in **3D video Besenghijeve palače**.

## Pomol okusov – kjer se srečajo istrski okusi

V času po zaprtju so bili dogodki na prostem pozdravljeni z velikim navdušenjem, kar se je nedvomno pokazalo tudi na **izolskem carinskem pomolu**, kjer se je junija odvil premierni dogodek **Pomol okusov**. Dogodek je bil prvi v seriji izolskih »street food« prireditev in je z združenimi okusi Izole in njenega zaledja napovedoval prihajajoče Dneve domačih pedočev. Sezono kulinaričnih prireditev, ki so kot okusni uvodnik spremljale **tradicionalne kulinarične akcije**, smo na carinskem pomolu zaključili jeseni, v letošnjem letu pa pričeto nadaljujemo. Novost je bila zelo dobro sprejeta tudi pri lokalnih gostincih, ki so v kulinarično obarvanih sobotah prepoznali velik doprinos za širjenje lastne dejavnosti kot tudi promocijo destinacije. Že tradicionalno pa smo izpeljali tudi tematske **kulinarične akcije**.

## Povezovanje ostaja ključ

Na TZ Izola v svoje aktivnosti redno vključujemo lokalne deležnike. Na neformalni ravni je to tudi skozi raznolike promocijske aktivnosti, izmed katerih so nedvomno zelo opažene **Skrivnosti domačinov**. Predstavitve lokalnih zgodb so na TZ Izola pričeli že v letu 2020, zaradi velike prepoznavnosti pa to idejo naprej razvijamo že tretje leto. Stalnica je tudi **sodelovanje s turističnim gospodarstvom**. V lanskem letu smo na TZ Izola organizirali dve srečanji, in sicer eno motivacijsko po obdobju zaprtja ter drugo odmevnejše s slovenskimi masterchefi. Trenutno snujemo ideje za tekoče leto, ki ga želimo tudi letos sooblikovati z deležniki izolskega turističnega gospodarstva. Prva priložnost za povezovanje bo že **27. januarja**, ko se bomo srečali v Art kinu Odeon.

Turistično združenje Izola g.i.z. Pripravila:

**Dean Kocjančič Tjaša Likar**

Direktor Strokovna sodelavka

**e:** tjasa.likar@izola.si